V novembrskem času, takrat ko se narava umirja, ko se noči daljšajo in dnevi krajšajo bomo na naši šoli zaključili že tradicionalni Otroški mednarodni likovni bienale Osnovne šole Božidarja Jakca.

Že samo ime pove, da ne moremo obiti velikana grafika in slikarja, tudi pionirja slovenskega filma in akademika Božidarja Jakca. Njegov opus je izjemen in veličasten. Zato vedno s ponosom oznanjamo, da smo v slovenskem prostoru edina šola, ki nosi njegovo ime.

Prav tako smo ponosni, da v njegov spomin ponovno, že tretjič, zaključujemo - tudi njegov bienale - z likovno nalogo RISBA – linija, točka.

Na razpisani natečaj se je odzvalo 35 osnovnih šol iz Slovenije in 26 osnovnih in umetniških šol iz tujine. Skupaj smo prejeli kar 183 izdelkov. Sodelujoče šole so poleg slovenskih tudi iz Srbije, Mehike, Izraela, Madžarske, Nepala, Luksemburga in Armenije.

Izbor najboljših risb je opravila strokovna komisija v sestavi dr. Uršule Podobnik, doc. mag. Anje Jerčič Jakob in Anamarije Stibilj Šajn. Natečaj je potekal v treh kategorijah, najboljši trije izdelki vsake kategorije bodo nagrajeni.

Razstava risb se bo po našem slavnostnem zaključku tudi letos selila na Pedagoško fakulteto.

Celotna pot bienala je začrtana tudi v našem katalogu, ki je prav tako uspešen zaključek projekta.

Hvala vsem sodelavcem, ki z ustvarjalno energijo omogočate vedno nove izpeljave bienala.

Nataša Krajnčan

Ravnateljica OŠ Božidarja Jakca

Ljubljana